
2010. december 8-án szerdán 1600 órakor 
megtartott alakuló üléséről
Az ülés helye:
 Főpolgármesteri Hivatal 



 Budapest V. ker. Városház u. 9/11. szám



 II. emelet 282. sz. tárgyalóterem

Az ülés napirendje:

1. A Gazdasági Bizottság SZMSZ-ének elfogadása
Előterjesztő: Rogán Antal, a Gazdasági Bizottság elnöke
2. Javaslat a Fővárosi Közgyűlés bizottsága tagjainak módosítására (közgyűlési előterjesztés)

Előterjesztő: Tüttő Kata képviselő (MSZP Képviselőcsoport)
3. Javaslat a Fővárosi Önkormányzat fenntartásában lévő egészségügyi intézmények tulajdonosi felügyelőtanácsainak módosítására (közgyűlési előterjesztés)

Előterjesztő: Tüttő Kata képviselő (MSZP Képviselőcsoport)
4. Javaslat a fővárosi magánszemélyek lakáshitel törlesztő-részletének támogatásáról szóló rendelet elfogadására (közgyűlési előterjesztés)
Előterjesztő: Horváth Csaba képviselő (MSZP Képviselőcsoport)
5. Budapest Szíve Program, I. ütem – engedélyokiratok módosítása (közgyűlési előterjesztés)

Előterjesztő: dr. György István főpolgármester-helyettes 

Előkészítő: Kiemelt Fejlesztések Irodája

6. Javaslat teljesítménykövetelmények alapját képező 2011. évi kiemelt célok meghatározására a Fővárosi Közterület-felügyeletnél és a Főpolgármesteri Hivatalban (közgyűlési előterjesztés)

Előterjesztő: Megyesné dr.Hermann Judit aljegyző 

Előkészítő: Személyzeti, Oktatási és Munkaügyi Ügyosztály 

7. Javaslat a Fővárosi Önkormányzat szociális intézményvezetői 2010. évi prémiumfeladatainak értékelésére (közgyűlési előterjesztés)

Előterjesztő: dr. Pesti Imre főpolgármester-helyettes

Előkészítő: Szociálpolitikai Ügyosztály 

8. A FŐGÁZ Zrt. 2010. december 15-i rendkívüli közgyűlése (közgyűlési előterjesztés)
Előterjesztő: dr. György István főpolgármester-helyettes

Előkészítő: Vállalkozási és Vagyonkezelési Ügyosztály  

9. Javaslat a Budapest VI. kerület Csengery utca 69. szám alatti ingatlan forgalomképessé minősítésére (közgyűlési előterjesztés)
Előterjesztő: dr. Pesti Imre főpolgármester-helyettes

Előkészítő: Egészségügyi Ügyosztály 

Az ülésen felvett napirendi pontok:
1. A Gazdasági Bizottság 2010. évi költségvetése

Előterjesztő: Rogán Antal, a Gazdasági Bizottság elnöke

2. Javaslat a Budapest III. kerület 18075/9 és 18075/13 hrsz-ú ingatlanok (Flórián üzletközpont és parkoló) hasznosítására (közgyűlési előterjesztés)

Előterjesztő: dr. Bagdy Gábor főpolgármester-helyettes

Előkészítő: Vállalkozási és Vagyonkezelési Ügyosztály 

3. Javaslat a Pro Tusculanum Kft. Budapest III. kerület Záhony utca 8. szám alatti ingatlannal kapcsolatos behajthatatlan követelésének számviteli rendezésére (közgyűlési előterjesztés)

Előterjesztő: dr. Bagdy Gábor főpolgármester-helyettes

Előkészítő: Vállalkozási és Vagyonkezelési Ügyosztály 

4. Javaslat a Budapest III. kerület Bécsi út 343. szám alatti, 19916/5 hrsz-ú ingatlan megosztására (közgyűlési előterjesztés)
Előterjesztő: dr. Bagdy Gábor főpolgármester-helyettes

Előkészítő: Vállalkozási és Vagyonkezelési Ügyosztály 

A bizottság részéről jelen vannak:

Rogán Antal elnök
Losonczy Pál alelnök

Nagy István

Tamás László

Meghívottként jelen vannak:

dr. Ferenczi Tibor (Vállalkozási és Vagyonkezelési Ügyosztály)

dr. Gocs Éva (Vállalkozási és Vagyonkezelési Ügyosztály)

dr. Lőrincz Valéria (Vállalkozási és Vagyonkezelési Ügyosztály)

dr. Nagyunyomi-Sényi Gábor (Budapest Főváros Vagyonkezelő Központ Zrt./FIMŰV Zrt.)
Blahó Edit (Budapest Főváros Vagyonkezelő Központ Zrt.)

dr. Csán Krisztina (Jogi Ügyosztály)

Sárhegyi János (Kiemelt Fejlesztések Irodája)

dr. Varga Márta (Egészségügyi Ügyosztály)

dr. Várhomoki Gergely (Gazdasági Bizottság)

Császár Edit (Gazdasági Bizottság)

Az ülést vezeti: Rogán Antal, a bizottsági elnöke
(Az ülés kezdetének időpontja: 16 óra 09 perc)

ROGÁN ANTAL: Köszöntöm a megjelenteket, megállapítom, hogy a bizottság 4 tagja jelen van, így a bizottság ülése határozatképes. Ez lenne az első igazán tartalmi ülése a Gazdasági Bizottságnak az alakuló ülést követően. Bár mint jól tudjuk, nagyon sok jogkör gyakorlatilag január 1. napjáig fel van függesztve, ebben a formában érdemi ülések tartására valójában január 1. után nyílik érdemben lehetőség. Ezt tükrözi a most kiküldött meghívó is, hiszen ha megnézték, értelemszerűen az ülés napirendi pontjára elsősorban azt javasoltam, hogy a Gazdasági Bizottság SZMSZ-ét fogadjuk el, és értelemszerűen ehhez még szeretném csatolni mindenképpen a költségvetését is. Erről majd természetesen szavaztatni is fogok. És az összes többi pont lényegében arról szól, amit kiküldtünk, hogy ezek a Fővárosi Közgyűlés tervezett napirendi pontjaival kapcsolatos véleményezések. Amennyiben bárki úgy gondolja, én azért azt gondolom, hogy itt a legszélesebb listát kínáltuk fel ebből a szempontból, ennél kevesebbel is foglalkozhat a bizottság. Ha tehát valakinek van olyan javaslata, hogy ezt a listát itt most értelemszerűen szűkítsük le, én nem fogok ellenállni. Viszont egy valamiben ki kell egészíteni értelemszerűen – itt Várhomoki Gergelyre nézek, a bizottság munkatársára – mert van néhány nagyobb értékű előterjesztés, ami utóbb került kiküldésre, ha jól sejtem.
Dr. VÁRHOMOKI GERGELY: Itt van három ingatlanértékesítés, a III. kerület Bécsi út 343. szám alatti ingatlanhoz kapcsolódik, illetve a Flórián téri üzletközpont ügye, valamint egy szintén III. kerületi Záhony utca 8. szám alatti ingatlanhoz kapcsolódó közgyűlési előterjesztés. Tehát ezeknek a napirendre vételét javasoljuk.
ROGÁN ANTAL: Tehát összesen ezek szerint négy napirendre vételre teszek javaslatot.

Dr. NAGYUNYOMI-SÉNYI GÁBOR: Szeretném módosítani, nem ingatlan értékesítés, hanem az ingatlan értékesítésének előkészítése a napirend tárgya az egyik esetben, a másiknál pedig a visszavonása.

ROGÁN ANTAL: Értem, jó. Tehát négy napirend kiegészítést javasoltam ebben a formában. Az egyik a bizottság – kétségkívül nem hatalmas összegű – költségvetésével kapcsolatos, a másik három pedig az előbb említett három téma. Szeretném kérdezni, hogy kívánja-e valaki, hogy ezekről külön-külön döntsünk.

TÜTTŐ KATA: Tanácskozási joggal veszek részt az ülésen és a jövőben is tanácskozási joggal szeretnék majd részt venni. Nemhogy a szűkítésre szeretnék javaslatot tenni, nyilván nem fogok a helyszínen javaslatot tenni közgyűlési napirendi pont megtárgyalására, de arra azért szeretném felhívni a figyelmet, hogy ebből a 123 napirendből, ami a közgyűlés előtt van, ebből ezek szerintem a legkevésbé fontosak, amiket a Gazdasági Bizottságnak meg kellene tárgyalnia. Csak néhányat felsorolásszerűen, amit mindenképpen jó lett volna tárgyalni, akár azt se bánnám, ha jövő héten a bizottság még a közgyűlés előtt megtárgyalná, akár hétfőn, kedden.
ROGÁN ANTAL: Mire gondol a képviselő asszony?

TÜTTŐ KATA: Mondom sorban, nem szeretném senki idejét rabolni, de mondom

· Javaslat a 2011. évi lakbérmértékek megállapításához

· Javaslat a települési szilárd hulladékkezelési közszolgáltatási díj 2011. évi díjtételeire, valamint a 2009. évi hulladékkezelési közszolgáltatási tevékenység végrehajtásának értékelése
· Javaslat kegyeleti közszolgáltatási díjak 2011. évi díjtételeire

· Javaslat a települési folyékony hulladékgazdálkodással összefüggő önkormányzati feladatokról, különösen a települési folyékony hulladékkal kapcsolatos hulladékkezelési közszolgáltatásokról szóló 60/2002.(X.18.) Főv. Kgy. rendelet módosítására

· Javaslat az ivóvízdíj 2011.évi mértékére

· Javaslat a csatornahasználati díj 2011.évi mértékére

· Javaslat a kéményseprő-ipari szolgáltatás 2011.évi díjtételeire
· A Budapesti Vidám Park Zrt. pénzügyi helyzete és javaslat annak megoldására – ez egy 260 millió forintos tulajdonosi segély, szerintem ez eléri a tulajdonos ingerküszöbét, mindenképpen el kell, hogy érje
· Javaslat a költségvetési szervként működő színházak gazdasági társaságként történő továbbműködtetésének koncepciójára
· Javaslat a Budapest III. kerület Bécsi út 343. szám alatti, 19916/5 hrsz-ú ingatlan megosztására – ezt én is felírtam magamnak

· Döntés a Fővárosi Önkormányzatot megillető elővásárlási jog gyakorlása tekintetében

És van egy csomó olyan, ami még ennél is sokkal bonyolultabb, az egyik úgy hangzik és szerintem a közgyűlés alkalmatlan arra, hogy ezeket kitárgyaljuk, érdemes visszakeresni egy korábbi gazdasági bizottsági ülés jegyzőkönyvét, ahol ez félnapon keresztül került megtárgyalásra:

· „Vállalkozási szerződés és megállapodás a Budapesti Központi Szennyvíztisztító Telep (BKSZTT) tervezési, kivitelezési feladatainak ellátására, valamint közreműködésre a BKSZTT 4 éves határozott idejű üzemeltetésében” tárgyú szerződés módosítása

ez egy elég komoly szerződés, szerintem a közgyűlés előtt érdemes lenne megtárgyalni. Nézem tovább
· Javaslat a Közraktárak fejlesztéséhez kapcsolódó CET 0.14, 0.16, 0.17, 0.18, 0.19, 1.24, 2.3 és 2.16-os számú bérlemények versenyeztetési eljárásának megindítására

a Közraktárakkal kapcsolatban van még szintén három másik, ami szintén el kell, hogy érje a bizottság ingerküszöbét. 

Nem azt mondom, hogy ezeket itt most meg kellene tárgyalni, mert nincsenek anyagok. De ha van rá lehetőség, a közgyűlés előtt megtárgyalni, akkor szerencsés lenne és a jövőben az ilyen jellegű előterjesztéseket mindenképpen véleményezési joggal meg kell tárgyalnia a bizottságnak. A közgyűlési forma nem alkalmas ezen napirendek részletes kitárgyalására, vagy egy hetesre kell meghirdetni a közgyűlést. Köszönöm szépen.

ROGÁN ANTAL: Nagyon szépen köszönöm az észrevételét képviselő asszony. Annak örülnék, ha akár a Frakció, ezeket a javaslatokat a kiküldött napirenddel kapcsolatban előzetesen is megküldené, hiszen erre írásban minden további nélkül van módja. Ráadásul, ha jól tudom, akkor egy hete kiküldtük a napirendi javaslatunkat ezzel kapcsolatban. Bár időközben a közgyűlésnek a napirendi pontjai is bővültek. Én azt gondolom, hogy pontosan az az SZMSZ módosítás, amiről majd beszélni fogunk, az részemről azt a célt szolgálja, hogy kicsit flexibilisebb legyen a bizottság összehívása, mert az, hogy egy héttel előtte lehet összehívni a bizottságot és ugyanakkor a közgyűlésnél is ugyanez az egy hét áll rendelkezésre, gyakorlatilag az a helyzet, hogy nem tudjuk követni a közgyűlés ütemét. Így ebben a formában ezt, ebben a helyzetben nem tudjuk megtenni. Én azt gondolom, ezt csak akkor lehet jól megtenni, ha egyébként a bizottság összehívása flexibilisebben történik. Ezt tükrözi az az SZMSZ, amit majd amúgy is tárgyalni fogunk első napirendi pontként. Én arra tettem javaslatot, hogy 5 nap alatt normál esetben, illetve sürgős esetben 3 nap alatt össze lehessen hívni a bizottságnak az ülését, mert ez megkönnyíti azt, hogy érdemben tudjunk foglalkozni olyan témákkal, amelyek akár a közgyűlésre kerülnek, akár úgy, hogy ezekkel kapcsolatban rendes anyag megérkezik. Én azt gondolom, hogy ezek a feltételek ma még nem álltak rendelkezésre. Ebből a napirendi pontokból sok, amikor kiküldtük a bizottság meghívóját, akkor így ebben a formában még nem is volt ismeretes. Tehát ki lehet ezt természetesen bővíteni. Én most ebben a helyzetben nem javasolnám. Azt gondolom egyébként is akkor érdemes ezt megtenni, amikor a bizottság már érdemi jogkörökkel is rendelkezik, tehát eljutunk a január 1-t követő időponthoz. De arra kérem a képviselő asszonyt, ha bármi ilyen észrevétele van, akár tanácskozási joggal vesz itt részt, akár képviselő társai útján teszi ezt meg, ha azt írásban eljuttatja előtte hozzám, azt nagyon megköszönném, mert sok segítséget jelent. Parancsoljon.
TÜTTŐ KATA: Köszönöm a szót elnök út. Nekem az írásbeliség a barátom, de ezt a közgyűlési napirendet ma 11 órakor kaptam meg. Tehát szívesen elkészítettem volna 11 és 4 között, de gondoltam annak sok értelme már nincs. Nem lenne alkalmas, hogy megtárgyaljuk, több bizottsági tag nem kapta meg az anyagot. Most sem arra tettem javaslatot, hogy ma tárgyaljuk meg, ezt kiemeltem, hanem arra tettem javaslatot, illetve megfontolásra javaslom, hogy még a közgyűlés előtt, az elnök úr az új rugalmas szabályoknak megfelelően esetleg hívja össze a bizottságot.. Nem fogom ezt most írásban megtenni, de lehet, hogy amennyiben a jövőben a bizottság ülése nem fog igazodni a közgyűlés üléséhez, akkor erre fogok javaslatot tenni.
ROGÁN ANTAL: Ezt legjobb esetben is akkor tudnám megtenni értelemszerűen, a mostani szabály szerint is, hogy keddre tudnék – ha jól emlékszem a szerdai közgyűlés elé – egyébként bizottsági ülést összehívni, aminek így azért megmondom őszintén, olyan sok értelmét nem látom. Tehát azt gondolom, hogy ebben a helyzetben kénytelen lesz ezeket a közgyűlés, akár a bizottság nélkül, megtárgyalni és végigcsinálni. Azt, hogy a jövőben ezt igazítani akarjuk azt én azzal is kívánom jelezni – nem volt itt az alakuló ülésen képviselő asszony – én akkor jeleztem a bizottság tagjainak, hogy az a szándékom, hogy alapvetően péntekenként folyamatosan, tehát minden héten pénteken gyakorlatilag összehívjuk a Gazdasági Bizottság ülését, és akkor az nyilvánvalóan lehetővé tesz egy rugalmas tárgyalási rendet. Ezt most csak azért nem a mostani péntekre tettük, mert nyerhettünk volna a közgyűlési meghívó kiküldése szempontjából is egy kis időt, mert az az egy probléma fennállt, hogy Tarlós István főpolgármester úr a polgármestereket gyakorlatilag péntekre egy egész napos programra Újpestre összehívta. Ami személyemet is érinti, meg gondolom, mint részben vendéglátót Nagy István képviselő urat is érintette volna és nem éreztem volna ildomosnak, hogyha ezen rendezvény közben gyakorlatilag pénteken bizottsági ülést tartunk. Így ezt az időpontot tudtam egyedül összegyűjteni a bizottsági tagok egyéb elfoglaltságai alapján. Úgyhogy tudomásul veszem az észrevételét. Én most tekintettel arra, hogy ezeket az anyagokat ugyanúgy viszonylag késői időpontban ismerhették meg egyáltalán azok, akik képviselők a Fővárosi Közgyűlésben, a bizottság tagjainak, akik nem képviselők, ezeket nyilvánvalóan nem tudtuk még kiküldeni. Én azt gondolom, hogy ezeknek a megtárgyalására most nem állnak meg a feltételek. Amiket én felsoroltam, azokat az anyagokat kiküldtük viszont a bizottság tagjainak, ott elviekben fennállnak a feltételek. Úgyhogy, ha megengedi, akkor én most a négyes napirend kiegészítéssel szeretnék szavaztatni, tekintettel arra, hogy a képviselő asszony sem kérte, hogy feltétlenül ezek közül most bármelyiket vegyük napirendre. Úgyhogy a négyes napirendi pont kiegészítésnél változatlanul az lenne a kérdésem, hogy van-e valaki a bizottság tagjai közül, aki azt gondolja, hogy erről külön-külön kellene szavazni vagy bármelyikről külön. Úgy látom, hogy nincs. Akkor kérdezem, ki az, aki elfogadja, hogy ezzel a négy napirenddel értelemszerűen kiegészítsük a bizottság ülését. Aki elfogadja, az kérem, kézfelemeléssel jelezze. Úgy látom, hogy ez egyhangú.
496/2010.(12.08.) sz. G.B. határozata
A Fővárosi Közgyűlés Gazdasági Bizottsága az alábbi előterjesztések napirendre vételével egyetért:

· A Gazdasági Bizottság 2010. évi költségvetése

· Javaslat a Budapest III. kerület 18075/9 és 18075/13 hrsz-ú ingatlanok (Flórián üzletközpont és parkoló) hasznosítására (közgyűlési előterjesztés)
· Javaslat a Pro Tusculanum Kft. Budapest III. kerület Záhony utca 8. szám alatti ingatlannal kapcsolatos behajthatatlan követelésének számviteli rendezésére (közgyűlési előterjesztés)
· Javaslat a Budapest III. kerület Bécsi út 343. szám alatti, 19916/5 hrsz-ú ingatlan megosztására (közgyűlési előterjesztés)
Szavazás: 4 igen, 0 nem, 0 tartózkodás

ROGÁN ANTAL: Szeretném jelezni azt, hogy a sorrendiségben javaslok egy apróbb változást, tehát első napirend legyen az SZMSZ, de a második helyre tegyük be a bizottság költségvetését, hogy akkor a bizottsággal szűken összefüggő témákat le tudjuk rendezni, és akkor értelemszerűen a közgyűlési napirendek véleményezése következik ezután. Amennyiben a sorrenddel kapcsolatban nincsen kifogás, vagy észrevétel, ugye az, hogy milyen sorrendiségben lenne, azt kézhez kapták a bizottság tagjai a napirend formájában, a kiegészítést is rávezettük, tisztelettel szeretném kérdezni, ki az aki a bizottság tagjai közül ily módon a napirendet elfogadja. Ezt kérem kézfelemeléssel jelezze. Úgy látom, hogy egyhangú. Köszönöm szépen.

497/2010.(12.08.) sz. G.B. határozata
A Fővárosi Közgyűlés Gazdasági Bizottsága a meghívóban szereplő előterjesztések napirendre vételével egyetért.

Szavazás: 4 igen, 0 nem, 0 tartózkodás

1. napirendi pont – A Gazdasági Bizottság SZMSZ-ének elfogadása
ROGÁN ANTAL: Akkor tényleg el tudjuk kezdeni a munkát. Az első tehát az SZMSZ-ünk elfogadása. Itt gyakorlatilag amellett, hogy következetesen végigvezettük a Fővárosi Közgyűlés SZMSZ-éből nekünk adódó feladatokat, szerintem az egyetlen igazán érdemi változás – néhány pontosítás kivételével – az gyakorlatilag az 5, illetve 3 napos szabály, amiről az előbbiekben már említést tettem. A normál összehívás napja 5 napos, a sürgős összehívásé pedig értelemszerűen 3 napos. Várhomoki Gergelyt egyszer már bemutattam, a bizottság mellett jogászként, munkatársként dolgozik itt a következő időszakban, van-e részedről, mint aki érdemben foglalkoztál ezzel az SZMSZ-szel, van még valami kiegészítenivaló?
Dr. VÁRHOMOKI GERGELY: Kiegészítenivalóm az SZMSZ-hez nincsen, szerintem a kérdéseken keresztül közelíthetjük meg ezt a témát.
ROGÁN ANTAL: Képviselő asszony parancsoljon.

TÜTTŐ KATA: Nem a helyesírási hibákat fogom jelezni.

Dr. VÁRHOMOKI GERGELY: Annyit hozzá szeretnék tenni, hogy a kiküldött anyaghoz képest még egy belső véleményezésen is átment és a korábbi változatnak voltak hibái, és ezek technikai jellegű módosítások. Pl. meg volt említve, hogy a közgyűlés tagjai jogosultak részt venni az ülésen, és a főpolgármester is külön, ezeket a hibákat orvosoltuk. Ezen kívül, amit az elnök úr elmondott, érdemi módosítás, illetve a mellékletben találhatók azok a hatáskörök, amikről az elnök úr is beszélt, tehát egyrészt azok amelyeket az SZMSZ ruházott át a Gazdasági Bizottságra, ezek a kevésbé érdemi hatáskörök, ezeket elméletileg gyakorolhatja a bizottság és gyakorlatilag is, valamint egy hosszabb felsorolás, ami a Vagyonrendelet, egyéb rendeletek, amik SZMSZ-n kívüli, fővárosi közgyűlési rendeletek és ezeknek a hatásköröknek a gyakorlása van felfüggesztve a közgyűlés döntése alapján.
ROGÁN ANTAL: Képviselő asszony parancsoljon.

TÜTTŐ KATA: Köszönöm a szót. Akkor ezeken kívül mondok még egy-két javaslatot. 3.§. /1/. bekezdés – email címre történő kiküldés, én abszolút egyetértek ezzel a technikával, azt kell megkérdezni, hogy a zárt üléses anyagok kezelési technikájának ez megfelel-e. Én nem vagyok biztos benne, hogy ez a belső szabályzatnak megfelel, ennek utána kell nézni, hogy email-en lehet-e, azt tudom, hogy CD-n lehet. 4.§. /3/. bekezdés – ki vehet részt a bizottság ülésén. Innen kimaradt az SZMSZ 51.§. /6/. bekezdése szerinti képviselőcsoportonként delegált egy fő szakértő, akit ugyan felsorol az SZMSZ, de nem jó helyen említi, tudom a 12.§. /2/. bekezdés, ezt át kell emelni a 4.§-ba is mindenképpen. Tehát, hogy az ülésen ki vehet részt tanácskozási joggal. Ez onnan kimaradt. Mondhatom tovább?
ROGÁN ANTAL: Mondja nyugodtan. Bár ha a másik helyen szerepel, akkor nem teljesen értem, hogy miért kell két helyen is megemlíteni.

TÜTTŐ KATA: Azok között, hogy ki vehet részt az ülésen, az egy jogi kérdés, kérdés, hogy a jogi koordináció egyetért-e vele. Ezt jobbító szándékkal mondom

Dr. VÁRHOMOKI GERGELY: Ott egyeztettem, nem kifogásolták.

TÜTTŐ KATA: Mondom tovább. Akkor 4.§. /6/. bekezdése – zárt ülés rendelhető el, az SZMSZ pontosan tartalmazza, nem rendelhet el, hanem kötelező elrendelni, tehát zárt ülést tart a nagy SZMSZ szerint.
Dr. VÁRHOMOKI GERGELY: Zárt ülést tart – a jelenlegi verzióban most kiosztásra került, az email-től eltérően – az a) pontban, tehát a kinevezés, vezető megbízás, stb. esetében és zárt ülés rendelhető el, tehát mérlegelési jogköre van a bizottságnak a vagyonnal való rendelkezés, pályázat kiírása, stb. esetében. Tehát úgy ahogy a képviselő asszony is mondja, az a) pontban található hatásköröknél zárt ülést kell tartani, a b) pontban található funkcióknál pedig mérlegelési jogkörbe esik, hogy zárt ülést tart-e vagy sem. Az üzleti érdekeket is figyelembe kell venni.

TÜTTŐ KATA: Tudom, csak nem volt pontos az SZMSZ idézése. 5.§. /5/. bekezdés utolsó tagja a mondatnak – de legalább 30 napon belül, gondolom ez legfeljebb 30 napon belül akart lenni. És van még egy a 6.§ /3/. bekezdése és a 7.§. /13/. bekezdése – kétszer említi ugyanazt, hogy névszerinti szavazás esetében hogyan kel eljárni.
Dr. VÁRHOMOKI GERGELY: Igen, egyetértek, ez a Fővárosi Közgyűlés november 24-i  ülésén is felvetődött, ott is voltak kérdések.
TÜTTŐ KATA: Nem ez volt a kérdés, kétszer szerepel ugyanaz az SZMSZ-ben. Arra tettem javaslatot, hogy az egyik helyen ki kell húzni. Felesleges kétszer szerepeltetni.

ROGÁN ANTAL: Tehát a 13.§-ben és ……

TÜTTŐ KATA: A névszerinti szavazás esete van kétszer szabályozva. Ez egy kis jobbító szándékú jelzés. Ma kaptam meg az SZMSZ-t. Legközelebb írásban fogom ezeket jelezni, hogy ne érezze senki piszkálódásnak.
ROGÁN ANTAL: Tartalmilag ugyanaz a megfogalmazás, némileg másként – azt kell, hogy mondjam képviselő asszonynak, ha valami kétszer szerepel, szerintem jobb, ha kétszer van, mintha egyszer sem. Ez önmagában nem kizáró körülmény, tudok Önnek mondani olyan törvényt is, amely megismétli önmagát egy bekezdéssel lejjebb. Még olyat is, amit törvény-javaslatként a szocialisták képviselőcsoportja nyújtott be. Én ebben nem érzek problémát. A többi véleményét elfogadom egyébként, ráadásul ezek át is lettek vezetve. Itt egyetlen egy nyitott kérdés van, ez ugye valóban az email-nél a titkos szavazás kérdésköre. Én akkor most azt javasolnám, illetve a zárt ülés anyagaival kapcsolatos témáknál, annyival egészítsük ezt ki, hogy a meghívónak és mellékleteinek a meghívottak email címére történő legalább 5 nappal – rendkívüli ülés esetén 3 nappal – az ülés napja előtti elküldése az ülés szabályszerű összehívásának minősül, ezt értelemszerűen ki lehet egészíteni azzal, hogy a második bekezdésben van, hogy a meghívóhoz csatolni kell a napirendben felsorolt írásos anyagokat és szerintem ide kellene azt az egyet beilleszteni, hogy a zárt ülés napirendi pontját képező anyagok SZMSZ-szerű kiküldéséről gondoskodni kell. És akkor ez már értelemszerűen, ha elfogadja CD formájában a jelenlegi SZMSZ, akkor ez értelmezhető. Szerintem ezzel az egy kiegészítéssel egészítsük ki az SZMSZ-t, akkor ez a dolgot egyértelművé teszi. És hogyha ez megvan, tekintettel arra, hogy a többi nagyjából rendben van, Kérdezem, hogy valakinek van-e más észrevétele az SZMSZ-szel kapcsolatban. Parancsoljon.
Dr. FERENCZI TIBOR: Köszönjük szépen Elnök úr. Tisztelt Bizottság három észrevételt szeretnénk tenni az SZMSZ-hez. Az első az első oldalon található a 2.§-ban a 4. sorban – a Vagyonrendelet száma a régi szerepel, tehát a 27/1995-ös már nem él, helyette a 75/2007.(XII.28.) szám a helyes.
ROGÁN ANTAL: Ezt akkor vezessük át. Jó.

Dr. FERENCZI TIBOR: A második a 14.§-nak van egy /4/. bekezdése, ami a Vagyongazdálkodási Keretről szól, ez nem létezik már a 2011-es költségvetésben. Korábban a Főváros innen finanszírozta a vagyonkezelő részére az ingatlanértékesítés jutalékait, a közjegyzői költségeket, közjegyzői díjat, hirdetési díjat, portfoliókezelési díjat, de ez most már nem szerepel, ez most már a BFVK költségvetésében szerepel.
ROGÁN ANTAL: 2010 vagy 2011?

Dr. FERENCZI TIBOR: 2011-ben.

ROGÁN ANTAL: Az még nincs meg, majd akkor módosítsuk, ha meglesz a 2011-es költségvetés. Értem, csak ha jól sejtem, akkor most még van ilyen keret.

Dr. FERENCZI TIBOR: Igen.

ROGÁN ANTAL: Amíg van, addig ….

Dr. LŐRINCZ VALÉRIA: A keret még létezik, de nincs benne pénz. A keret még létezik a költségvetésben, csak már nincs tartalma úgymond.

Dr. NAGYUNYOMI-SÉNYI GÁBOR: A BFVK közszolgáltatási keretszerződésben és éves szerződésben dolgozik. Az, ami ebből volt finanszírozva, az már gyakorlatilag üres kassza, nincs benne semmi, máshonnan finanszírozzák.

Dr. FERENCZI TIBOR: Nem várható újabb bizottsági döntés ebben az évben.

TAMÁS LÁSZLÓ: Javaslat, hogy ha ebben az évben még eszerint a rendelet szerint kell dolgozni ……
Dr. NAGYUNYOMI-SÉNYI GÁBOR: De nem ez szerint dolgozunk, mert ugyan maga a keret megvan, de a pénz – még egyszer mondom – nem onnan jön.

Dr. FERENCZI TIBOR: Ezt jeleztük. A harmadik észrevételünk pedig a 4. számú melléklethez kapcsolódik, itt van egy 6., 7., 8. és 11. pont, ami véleményünk szerint a közgyűlés hatáskörébe tartozik, nincs is benne a 2. és 3. mellékletben, csak itt a minősített többséggel hozandó határozatok között tünteti fel a Szervezeti és Működési Szabályzat. Tehát 6., 7., 8. és 11. pont véleményünk szerint közgyűlési hatáskör.
ROGÁN ANTAL: Tehát 6., 7., 8. és 11. pont, tehát ez a forgalomképtelenné, illetve forgalomképessé minősítés, ha jól látom. 

Dr. FERENCZI TIBOR: Az elfogadott SZMSZ nem rendelkezik róla, és ebből kifolyólag értelemszerűen nem ruházza át a közgyűlés bizottságára. Az az SZMSZ, ami január 1-én fog életbe lépni. Köszönöm szépen.

Dr. VÁRHOMOKI GERGELY: Ezzel kapcsolatban a Vagyonrendeletben én azt a rendelkezést találtam, hogy a korlátozottan forgalomképes vagyontárgyaknál pl. összeghatártól függően a bizottságra, illetve a közgyűlésre ruházz. Ha így benne hagyjuk az SZMSZ 4. számú mellékletében, akkor arra a részére, amire a Vagyonrendelet kompetenciát biztosít a Gazdasági Bizottságnak, akkor abban érvényesen döntést hozhat a bizottság a most hatályos 2007-es Vagyonrendelet alapján.
Dr. FERENCZI TIBOR: december 31-ig fel van függesztve ez a jogosítványa a bizottságnak, január 1-től pedig nem szerepel a közgyűlés Szervezeti és Működési Szabályzatában ennek a hatáskörnek az átruházása. Elfogadta a közgyűlés, de még nem lépett hatályba.

ROGÁN ANTAL: Akkor én a következőt javasolnám, tehát az egyes észrevételt értelemszerűen befogadom. A kettes észrevételnél én azt gondolom, hogy majd akkor módosítsunk, ha ez érdemben megszűnik, mert igaz, hogy nincsen rajta pénz, de mi történik ha valamiért mégis kerül rá, valószínűsége nulla, de legyen a dolog rendben. A hármas észrevételnél azt mondom, hogy ezt a három pontot vegyük ki és most arra kérem részben Várhomoki Gergelyt, hogy az ezzel kapcsolatos értelmezést a Hivatalban a megfelelő jogászoktóal, illetve a Jogi Osztálynál értelemszerűen kérje ki és ennek fényében döntsünk arról, hogy ez ide kerül vagy nem. Van-e még esetleg más észrevétel? Én akkor elmondtam nagyjából, hogy mit fogadok be. Ahhoz képest kíván-e valaki másban döntést kérni. Amennyiben nincs, akkor szeretném megkérdezni, hogy a bizottság tagjai közül ki az, aki ilyen formában a bizottsági SZMSZ-t elfogadja a befogadott módosító indítványokkal együtt, az kérem kézfelemeléssel jelezze. Úgy látom, hogy a bizottság ezt egyhangúlag megette. Köszönöm szépen.

498/2010.(12.08.) sz. G.B. határozata
A Fővárosi Közgyűlés Gazdasági Bizottsága úgy dönt, hogy bizottság Szervezeti és Működési Szabályzatát – a bizottság ülésén elhangzott módosításokkal együtt –elfogadja.
Szavazás: 4 igen, 0 nem, 0 tartózkodás

Ülésen felvett napirendi pont – A Gazdasági Bizottság 2010. évi költségvetése
ROGÁN ANTAL: Akkor átlépnénk következő napirendi ponthoz, ez a bizottság költségvetésével kapcsolatos kérdéskör. Itt tisztelettel szeretném kérni Várhomoki Gergelyt, hogy ezzel kapcsolatban adjon egy rövid szóbeli tájékoztatást a bizottság tagjainak.

Dr. VÁRHOMOKI GERGELY: A bizottság működési költségvetési keretével kapcsolatban igazából a Fővárosi Közgyűlés rendelkezett arról, hogy milyen összegű keret áll a bizottság rendelkezésére. Amiről most döntünk, igazából ennek a keretnek a felosztása. Azért van így megfogalmazva, hogy megbízási díj és megbízáshoz kapcsolódó járulék ezeken a jogcímeken, mert innen át lehet csoportosítani. Tehát ez, hogy Megbízás és Megbízás TB-je, ezek a megnevezések főkönyvi számok, nem jelentik azt, hogy ne lehetne egyéb működési költségekre költeni ezeket a pénzeszközöket, pl. reprezentációs költség, beszerzések, egyebek. Ez az idei évre vonatkozik, 2010. december hónap végéig bezárólag. Úgy gondolom, ez egy technikai jellegű döntés.

ROGÁN ANTAL: Kérdezem, hogy van-e valakinek ezzel kapcsolatban kérdése vagy észrevétele. Amennyiben nincs, annyi segítséget kérnék, hogy az ezzel kapcsolatos határozati javaslatok megfogalmazódnak-e.

Dr. VÁRHOMOKI GERGELY: Igen, a határozati javaslatok az alábbiak – „A Fővárosi Közgyűlés Gazdasági Bizottsága a 2010. évi költségvetését elfogadja és felhatalmazza elnökét annak aláírására.” Ez az első határozati javaslat, amiről döntenünk kell.

ROGÁN ANTAL: A közgyűlésen az a szokás, úgy látom, hogy itt egyben szavaznak – a kerületek túlnyomó többségével ellentétben – ez egy megfontolandó gyakorlat, már én is felfigyeltem rá. Amennyiben ez így van, akkor szerintem mindenki ismeri a kiküldött három javaslatot. Szeretném megkérdezni, hogy azzal kapcsolatban van-e kérdés, észrevétel. Amennyiben nincs, akkor kérdezem, hogy ki az, aki a három határozati javaslatot elfogadja, az kérem kézfelemeléssel jelezze. Úgy látom, hogy a bizottság egyhangúlag támogatja. Köszönöm szépen

499/2010.(12.08.) sz. G.B. határozata
1. A Fővárosi Közgyűlés Gazdasági Bizottsága a 2010. évi költségvetését elfogadja és felhatalmazza elnökét annak aláírására.

Felelős: a Gazdasági Bizottság elnöke

Határidő: azonnal

2. A Fővárosi Közgyűlés Gazdasági Bizottsága felhatalmazza elnökét, hogy szükség esetén évközben előirányzat átcsoportosítást végezzen.

Felelős: a Gazdasági Bizottság elnöke

Határidő: folyamatos

3. A Fővárosi Közgyűlés Gazdasági Bizottsága az „Aláírás bejelentő formanyomtatvány”-ban foglaltakat elfogadja és felhatalmazza elnökét annak aláírására.

Felelős: a Gazdasági Bizottság elnöke

Határidő: azonnal

Szavazás: 4 igen, 0 nem, 0 tartózkodás

2. napirendi pont – Javaslat a Fővárosi Közgyűlés bizottsága tagjainak módosítására (közgyűlési előterjesztés)
ROGÁN ANTAL: Lépjünk át a következő napirendi pontra. Ez ha jól látom, akkor a Fővárosi Közgyűlés bizottsági tagjainak módosítására irányul gondolom. Képviselő asszony parancsoljon.
TÜTTŐ KATA: Nem akarok kiegészítést tenni. Annyit szeretnék kérni a bizottság munkatársától, hogy az előterjesztőket meg kell hívni a bizottság ülésére. És nem lettek meghívva. Az nyilvánvaló, hogy vannak előterjesztők, akik meg lettek hívva, de sem én nem lettem meghívva, mint előterjesztő, sem Horváth Csaba. Szeretném felhívni a figyelmet, hogy meg kell hívni az előterjesztőket.

ROGÁN ANTAL: Ez akadálya-e a tárgyalásnak.

TÜTTŐ KATA: Nem, csak szerettem volna jobbító szándékkal ezt jelezni.

ROGÁN ANTAL: Akkor a jobbító szándékú észrevételt azt köszönjük szépen. Itt szeretném megkérdezni, hogy ezzel kapcsolatban van-e bárkinek kérdése vagy észrevétele. Amennyiben nincs, akkor javasolja-e a Gazdasági Bizottság ezt az előterjesztést megtárgyalásra és elfogadásra a közgyűlésnek. Aki igen, az kézfelemeléssel jelezze. Úgy látom, hogy a bizottság ezt egyhangúlag támogatja.

500/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a Fővárosi Közgyűlés bizottsága tagjainak módosítására” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

3. napirendi pont – Javaslat a Fővárosi Önkormányzat fenntartásában lévő egészségügyi intézmények tulajdonosi felügyelőtanácsainak módosítására (közgyűlési előterjesztés)

ROGÁN ANTAL: A következő az a Fővárosi Önkormányzat fenntartásában lévő egészségügyi intézmények tulajdonosi felügyelőtanácsainak módosításával kapcsolatos kérdés. Van-e itt kérdés vagy észrevétel. Amennyiben nincs, kérdezném, hogy ki az, aki javasolja ezt az előterjesztést megtárgyalásra és elfogadásra a Fővárosi Közgyűlésnek, az kérem, kézfelemeléssel jelezze. Úgy látom, hogy egyhangú.
501/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a Fővárosi Önkormányzat fenntartásában lévő egészségügyi intézmények tulajdonosi felügyelőtanácsainak módosítására” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

4. napirendi pont – Javaslat a fővárosi magánszemélyek lakáshitel törlesztő-részletének támogatásáról szóló rendelet elfogadására (közgyűlési előterjesztés)

ROGÁN ANTAL: A következő a fővárosi magánszemélyek lakáshitel törlesztő-részletének támogatásáról szóló rendelet elfogadására irányul. Itt kétség kívül nincsen Horváth Csaba frakcióvezető úr az ülésen. Kérdezem képviselő asszonyt, hogy esetleg tudja képviselni az álláspontját.
TÜTTŐ KATA: Képviselem, de nyilván szakmai vitában nem.

ROGÁN ANTAL: Én annyit bocsátanék előre a bizottság tagjainak, hogy én azt gondolom nemes egyszerűséggel, hogy egy ilyen típusú feladat nem tartozik egyébként az önkormányzat feladatai közé, a kötelező feladatok közé, de szokásos módon feltétlenül az önként vállalt feladatok között sem szokásos feladat. Ennek megfelelően én azt javaslom, hogy a bizottság azt a döntést hozza, hogy nem javasolja megtárgyalásra és elfogadásra a Fővárosi Közgyűlésnek ezt az előterjesztést. Van-e ezzel kapcsolatban kérdés vagy észrevétel. Amennyiben nincs, kérdezném, ki az, aki ezt támogatja, az kérem, kézfelemeléssel jelezze. Úgy látom, hogy a bizottság egyhangúlag támogatta.
502/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a fővárosi magánszemélyek lakáshitel törlesztő-részletének támogatásáról szóló rendelet elfogadására” című közgyűlési előterjesztést nem javasolja megtárgyalásra és elfogadásra a Fővárosi Közgyűlésnek.

Szavazás: 4 igen, 0 nem, 0 tartózkodás

5. napirendi pont – Budapest Szíve Program, I. ütem – engedélyokiratok módosítása (közgyűlési előterjesztés)
ROGÁN ANTAL: A következő az a Budapest Szíve Program, I. ütem – engedélyokiratok módosításával kapcsolatos. Azt gondolom, hogy kézhez kapták egyébként az előterjesztést. Ha jól látom, itt egyfajta tartalékképzés zajlik le, amennyire én ezt az engedélyokirat módosítást értelmezni tudtam, tekintettel arra, hogy itt mind a Károly körúti beruházásnál, mind a Március 15. térnél egyébként vannak vitás kérdések. Nem tudom, hogy az előterjesztőt ki az, aki képviseli.
SÁRHEGYI JÁNOS: A Kiemelt Fejlesztések Irodája képviseli az előterjesztőt. A februári közgyűlési döntésen alapul és az engedélyokirat ennek az átvezetését tartalmazza. Sajnos tartalékképzésről itt nincsen szó. Bár lenne ilyen lehetőség. Ez csak egy adminisztratív átvezetés.
ROGÁN ANTAL: Akkor tartalmilag ezt megvilágítaná nekem, mert akkor én teljesen félreértettem a kiküldött anyagot.

SÁRHEGYI JÁNOS: Jelen pillanatban, februárban a közgyűlés döntött arról, hogy a közbeszerzési eljárás keretében a vállalkozási szerződés megkötéséhez benyújtott egyetlen ajánlat az magasabb összegű volt, mint amennyit tartalékoltak, illetve erre a projektre félretettek. Ezért februárban ezt a közgyűlés, ezt a forráshiányt pótolta és az engedélyokiraton most kerül átvezetésre. Tehát sajnos nem tartalékképzés.

ROGÁN ANTAL: Az összeg keretében nem értettem félre a korábbihoz képest. De itt akkor az ajánlattal van összefüggésben. Legfeljebb annyit lehetne megkérdezni, mi telt ezen egészen pontosan közel 10 hónapba. Ez most egy másik kérdés értelemszerűen. Van-e valakinek kérdése vagy észrevétele a napirenddel kapcsolatosan. Akkor kérdezem, ki az, aki egyetért azzal, hogy ezt a közgyűlési előterjesztést a bizottság megtárgyalásra és elfogadásra javasolja a közgyűlésnek. Aki egyetért, kézfelemeléssel jelezze. Úgy látom, hogy egyhangú, köszönöm szépen.
503/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Budapest Szíve Program, I. ütem – engedélyokiratok módosítása” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

6. napirendi pont – Javaslat teljesítménykövetelmények alapját képező 2011. évi kiemelt célok meghatározására a Fővárosi Közterület-felügyeletnél és a Főpolgármesteri Hivatalban (közgyűlési előterjesztés)
ROGÁN ANTAL: A következő az a teljesítménykövetelmények alapját képező 2011. évi kiemelt célok meghatározására a Közterület-felügyeletnél és a Főpolgármesteri Hivatalnál. Van-e ezzel kapcsolatban kérdés vagy észrevétel. Amennyiben nincs, kérdezném, ki az, aki támogatja azt, hogy ezt is elfogadásra és megtárgyalásra javasoljuk a közgyűlésnek. Aki egyetért, kérem, kézfelemeléssel jelezze. Úgy látom, hogy a bizottság egyhangúlag támogatja.
504/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat teljesítménykövetelmények alapját képező 2011. évi kiemelt célok meghatározására a Fővárosi Közterület-felügyeletnél és a Főpolgármesteri Hivatalban” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

7. napirendi pont – Javaslat a Fővárosi Önkormányzat szociális intézményvezetői 2010. évi prémiumfeladatainak értékelésére (közgyűlési előterjesztés)

ROGÁN ANTAL: A következő, hát ezt valóban, a szociális intézményvezetői 2010. évi prémiumfeladatok értékelésével kapcsolatos. Nyilvánvaló, hogy itt a szakbizottságnak van kiemelt feladata. Van-e ezzel kapcsolatban kérdés vagy észrevétel. Amennyiben nincs, kérdezném, hogy ki az, aki támogatja ennek a megtárgyalását, illetve elfogadásra javasolását a közgyűlésnek, kézfelemeléssel jelezze. Úgy látom, hogy egyhangú.
505/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a Fővárosi Önkormányzat szociális intézményvezetői 2010. évi prémiumfeladatainak értékelésére” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

8. napirendi pont – A FŐGÁZ Zrt. 2010. december 15-i rendkívüli közgyűlése (közgyűlési előterjesztés)

ROGÁN ANTAL: A következő az a FŐGÁZ 2010. december 15-i rendkívüli közgyűlésével kapcsolatos közgyűlési előterjesztés. Van-e ezzel kapcsolatban kérdés vagy észrevétel a bizottság tagjai részéről. Képviselő asszony parancsoljon.
TÜTTŐ KATA: Megkérdezem, hogy van-e kiegészítés. Mert tudtommal a rendkívüli közgyűlés napirendjén nem csak ezek a kérdések szerepelnek, mint ami az előterjesztésben van.

Dr. GOCS ÉVA: Valóban, megkaptuk a társaság közgyűlésének meghívóját, Ugyanis a jelen előterjesztéshez még a vezérigazgató értesítése állt rendelkezésre arról, hogy milyen napirendi pontokkal tervezik összehívni a társasági közgyűlést. Ezen napirendi pontok még kiegészülnek két újabb napirendi ponttal, amelyek vonatkozásában viszont nem a Fővárosi Közgyűlésnek van hatásköre meghozni az előzetes döntést. Nevezetesen igazgatósági és felügyelő bizottsági tagok visszahívása, új tagok megválasztása, illetve a vezérigazgató visszahívása és új vezérigazgató megválasztása.
ROGÁN ANTAL: A kiegészítésekkel együtt értelemszerűen van-e kérdés vagy észrevétel. Mi most itt az eredetileg kiküldött javaslat megtárgyalásáról, illetve elfogadásra javasolásáról döntünk, ebbe a személyi kérdések így ebben a formába nem tartoznak bele. Kérdezem, hogy ki az, aki egyetért a napirend megtárgyalásával és elfogadásra javasolásával, az kérem, kézfelemeléssel jelezz, Úgy látom, hogy egyhangú. Köszönöm szépen.

506/2010.(12.08.) sz. G.B. határozata
A Fővárosi Közgyűlés Gazdasági Bizottsága „A FŐGÁZ Zrt. 2010. december 15-i rendkívüli közgyűlése” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

9. napirendi pont – Javaslat a Budapest VI. kerület Csengery utca 69. szám alatti ingatlan forgalomképessé minősítésére (közgyűlési előterjesztés)

ROGÁN ANTAL: A következő a Budapest VI. kerület Csengery utca 69. szám alatti ingatlan forgalomképessé minősítéséről szóló előterjesztés. Ez kiment írásban. Ki az, aki az előterjesztőt képviseli. Itt bevallom őszintén, ezt én nem tudtam alaposan megnézni, ezért megkérdezhetem, hogy mi ennek az oka. Tehát a forgalomképessé történő minősítésnek, ha ezt nagyon röviden indokolná.

Dr. VARGA MÁRTA: Az intézmény kiürítette ezt az ingatlant, átköltöztette az ellátást egy másik ingatlanába és nincs szüksége a továbbiakban az ingatlan használatára.

ROGÁN: Világos, ez egyértelmű. Van-e kérdés vagy észrevétel ezzel kapcsolatban. Képviselő asszony parancsoljon.

TÜTTŐ KATA: köszönöm a szót. Ma kaptam meg az anyagot, ezért a 3. határozati javaslathoz tartozó mellékletet nem tudtam megnyitni, mert CD-n kaptam meg, had kérdezzem meg, hogy ez közvetlenül az előterjesztéssel van összefüggésben vagy a 3. számú határozati javaslattal.

Dr. VARGA MÁRTA: Van egy keretszerződés, amibe ezt az ingatlant be kell tennünk ahhoz, hogy értékesítésre át tudja venni. Csak ennyiben módosul ez a keretszerződés.

ROGÁN ANTAL: Van-e kérdés vagy észrevétel. Amennyiben nincs, kérdezem, hogy ki az, aki támogatja, hogy ezt is tárgyalásra és elfogadásra javasoljuk a Fővárosi Közgyűlésnek. Úgy látom, hogy egyhangú. Köszönöm szépen.
507/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a Budapest VI. kerület Csengery utca 69. szám alatti ingatlan forgalomképessé minősítésére” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

Ülésen felvett napirendi pont – Javaslat a Budapest III. kerület 18075/9 és 18075/13 hrsz-ú ingatlanok (Flórián üzletközpont és parkoló) hasznosítására (közgyűlési előterjesztés)
ROGÁN ANTAL: Itt szerepel a költségvetés, de arról már döntöttünk. A következő az a három, amit itt utólagosan vettünk fel egyébként napirendre. Tehát az első a Budapest III. kerület Flórián térrel kapcsolatos, itt az üzletközpont és parkoló hasznosításával kapcsolatos előterjesztés. azt megkérdezhetem, hogy itt az előterjesztőt ki képviseli. Megtenné azt, hogy azért röviden 4-5 mondatban összefoglalja az előterjesztés tartalmát annak, aki esetleg nem olvasta. Parancsoljon.

Dr. FRENCZI TIBOR: Köszönöm. A közgyűlés korábban úgy döntött, hogy értékesíteni kívánja a Flórián üzletközpontot az itt szereplő parkoló nélkül. Erre pályázatot írt ki, de végül is a vételár nem nyerte el a közgyűlés tetszését, és úgy döntött, hogy érvényteleníti a pályázatot. Ezt követően olyan döntést hozott a Fővárosi Közgyűlés, hogy a parkoló bevonásával, ezzel az ingatlan értékét megnövelve, ismételten írjon ki a közgyűlés a hasznosítására pályázatot. Ez az előterjesztés ennek ellentmondóan ezeket a korábbi határozatokat hatályon kívül helyezve, arra tesz javaslatot, hogy tekintettel arra, hogy ez az üzletközpont a Főváros polgárainak fontos, valamint folyamatosan jelentős, 240 millió forint körüli bevételt hoz minden évben a Főváros számára, ezért inkább meg kívánja tartani és mind az ingatlant, a Flórián üzletközpontot, mind pedig a mellette lévő parkolót visszaadja a CSAPI-nak üzemeltetésre. Köszönöm

ROGÁN ANTAL: Világos. Van-e kérdés vagy észrevétel ezzel kapcsolatosan. Amennyiben nincs, kérdezem, hogy ki az, aki támogatja ennek a megtárgyalásra, illetve elfogadásának javaslását a közgyűlés számára, az kérem, kézfelemeléssel jelezze. Úgy látom, hogy egyhangú. Köszönöm szépen.
508/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a Budapest III. kerület 18075/9 és 18075/13 hrsz-ú ingatlanok (Flórián üzletközpont és parkoló) hasznosítására” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

Ülésen felvett napirendi pont – Javaslat a Pro Tusculanum Kft. Budapest III. kerület Záhony utca 8. szám alatti ingatlannal kapcsolatos behajthatatlan követelésének számviteli rendezésére (közgyűlési előterjesztés)
ROGÁN ANTAL: A következő a Pro Tusculanum Kft. III. kerület Záhony utca 8. szám alatti ingatlannal kapcsolatos behajthatatlan követelésének számviteli rendezésére irányul. Ha jól sejtem, akkor ennek nemes egyszerűséggel behajthatatlanná nyilvánítása a fő oka. Itt kaphatnánk egy három mondatos indoklást arról, hogy egészen pontosan miért történik, azon kívül, hogy itt már tetemes tartozás halmozódott fel minden rendezés nélkül.
Dr. FRENCZI TIBOR: Megszűnt a tartozó cég, nem lehet már behajtani a tartozását.

ROGÁN ANTAL: Van-e kérdés vagy észrevétel. Amennyiben nincs, akkor kérdezem, ki az, aki támogatja szintén itt a megtárgyalást, illetve az elfogadást majd a közgyűlés számára. Úgy látom, hogy egyhangú. Köszönöm szépen.
509/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a Pro Tusculanum Kft. Budapest III. kerület Záhony utca 8. szám alatti ingatlannal kapcsolatos behajthatatlan követelésének számviteli rendezésére” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

Ülésen felvett napirendi pont – Javaslat a Budapest III. kerület Bécsi út 343. szám alatti, 19916/5 hrsz-ú ingatlan megosztására (közgyűlési előterjesztés)
ROGÁN ANTAL: Akkor a következő és egyben utolsó napirendi pontunk, ez a Bécsi út 343. szám alatti ingatlan megosztására irányul. Ha jól látom, itt azért egy egész komplex munkát kell elvégezni az elidegenítés előkészítése végett.
Dr. NAGYUNYOMI-SÉNYI GÁBOR: Jelen stádiumban úgy néz ki az ingatlannak a helyzete, hogy sem béreltetni nem tudjuk, sem fejleszteni nem tudjuk, azért mert ez az eladandó ingatlanoknak a listájára került. Én azt gondolom, hogy ez a Fővárosnak egy olyan értékes, mondjuk még csiszolatlan gyémántja, amit igenis ha megcsiszolunk, akkor egészen más értéke lesz. Most is nagy értéke van egyébként, mert egy összefüggő ingatlantestben van, tehát most is az értéke jelentős. Itt 3 milliárd forint feletti értékről beszélünk. Én azt hiszem és úgy gondolom, hogy a Főváros egy ilyen ingatlant ilyen állapotban nem értékesíthet. Tehát a feladat az, hogy rendes KSZT-je legyen elfogadva a kerület által, a KSZT után pedig legyen egy ingatlanmegosztás. A javaslat szerint 8 db különálló testben és helyrazji számon lévő ingatlan egységet lehet kialakítani. Akkor fel lehet értékelni, egészen más értéke lesz az így kialakított 8 db ingatlannak. Akkor meg lehet gondolni, hogy részben, én úgy gondolom, hogy csak részben értékesíteni lehet belőle ingatlantesteket annak érdekében, hogy a megmaradó, a Főváros tulajdonában lévő ingatlanokra ellenben valamit most már fejlesszen a Főváros. Tehát egy eredményes fejlesztést csináljunk, amiben mutatjuk, hogy igenis mi nem csak ingatlant eladunk, hanem ingatlannal gazdálkodunk. Ez időt vesz igénybe természetesen, de én azt gondolom, hogy ez átfutását tekintve másfél – két év optimálisan is. De megéri, nem szabad ezt az ingatlant értékesíteni. Addig pedig olyan stádiumba kell hozni, hogy a rajta lévő szervezetek, gazdasági társaságok rendes bérleti szerződést tudjanak kötni a gazdálkodó szervvel. Tehát, hogy addig is folyjon be pénz, mert ez a feladat. Ennyi körülbelül.
ROGÁN ANTAL: Köszönöm szépen. Parancsolj.

TAMÁS LÁSZLÓ: Bérleti joggal terhelt az ingatlan?
Dr. NAGYUNYOMI-SÉNYI GÁBOR: Most jelen pillanatban az ott a területen lévő társaságok még korábban megkötött bérleti szerződések, ami már nem lett megújítva, vannak ott és a helyzet az, hogy nincs megterhelve bérleti joggal. Nem tudunk tőlük igazság szerint bérleti díjat behajtani, mert ezek jószerivel lejárt bérleti szerződések és nem hagyják el a területet, tehát nem tudunk újra béreltetni. 
TAMÁS LÁSZLÓ: Akkor mit keresnek ott?

Dr. NAGYUNYOMI-SÉNYI GÁBOR: Jóhiszemű jogcímnélküli bérlők. Hát fizetnek-fizetnek használati díjat, amelyik fizet, úgyhogy egy ilyen zavaros helyzet.
ROGÁN ANTAL: Tartsunk egy kis rendet. Tehát a válasz elhangzott. Tehát én most két jelentkezést is látok. Tamás László képviselő úrnak adom meg először a szót.

TAMÁS LÁSZLÓ: Én vagyongazdálkodással foglalkoztam hosszú évekig és ezen esetekben nagyon sokszor hosszú peres eljárásban tudjuk csak kirakni. Na most ha itt rendezési tervet, meg telekmegosztást, meg egyebeket bonyolítani fogunk később, akkor lehet, hogy ezt akadályozni fogják. Ezeket a lépéseket előbb kellene tisztázni.
ROGÁN ANTAL: Rögtön megadom a válaszadási lehetőséget, de előbb Losonczy Pál képviselő úrnak adom meg a szót.

LOSONCZY PÁL: Ugyanezt szerettem volna mondani.

Dr. NAGYUNYOMI-SÉNYI GÁBOR: Igen, ahogy én előbb említettem másfél – két év, de szerintem inkább két év, amíg eljutunk olyan stádiumba, hogy ezek az ingatlanok önálló helyrajzi számon bejegyzésre kerülnek. Folyik az ingatlannak a tisztába tétele, hogy úgy mondjam. Tesszük, nem egyszerű, nagyon sok peres ügyünk van, megszűnt társaságok vannak rajta. Tehát dolgozunk azon, hogy a kitisztítás rendben megtörténjen. Arra az időre meg is lesz. Dolgozunk rajta.

ROGÁN ANTAL: Köszönöm szépen. Van-e további kérdés vagy észrevétel. Úgy látom, hogy a kérdéseken túlmenően bármilyen egyéb javaslat megtétele az nem nagyon volt. Ennek megfelelően kérdezem, hogy ki az, aki a bizottság tagjai közül esetleg támogatja ennek a megtárgyalását, illetve elfogadásra javaslását a közgyűlés számára, az kérem, kézfelemeléssel jelezze. Úgy látom, hogy a bizottság ezt egyhangúlag támogatta. Köszönöm szépen.

510/2010.(12.08.) sz. G.B. határozata
A Fővárosi Közgyűlés Gazdasági Bizottsága a „Javaslat a Budapest III. kerület Bécsi út 343. szám alatti, 19916/5 hrsz-ú ingatlan megosztására” című közgyűlési előterjesztést megtárgyalásra és elfogadásra javasolja a Fővárosi Közgyűlésnek.

Szavazás: 4 igen, 0 nem, 0 tartózkodás

ROGÁN ANTAL: Ezzel gyakorlatilag a mai napirendünk a végére értünk. Én egyebekben annyit szeretnék jelezni a bizottság tagjainak, hogy elvileg nyitva áll előttünk az a lehetőség, hogy a közgyűlés utáni héten pénteken még értelemszerűen találkozzunk. Ennek egyetlen egy akadálya – azon kívül természetesen, hogy mindig jó látni a jelenlévőket, még az ünnepek előtti napokban – tartalmilag nem biztos, hogy sok értelme van, hiszen gyakorlatilag olyan jogkörünk, amiben bizonyára döntenünk kellene valószínűleg január 1. előtt nem várható. Tehát én feltehetően január 1. előtt nem fogom összehívni a bizottság ülését. Viszont azt követően minden pénteken elviekben ezt meg fogom tenni, pénteken 10 óra körüli magasságban minden alkalommal. Ez lehet 930 is, ha ez kényelmesebb a bizottság tagjainak, részemről teljesen mindegy, csak nem akartam nagyon nem polgári időpontot javasolni. Gondolom a hivatal munkatársai azok már amúgy is 8 órakor a helyükön vannak. Tehát én elvileg maradok ennél a 10 óránál és onnantól kezdve rendszeresen ebben az időpontban tartanánk ülést, kivéve, ha valami rendkívüli körülmény ezt másként indokolja. Köszönöm szépen és akkor mára a bizottság ülését berekeszteném. És mindenkinek békés ünnepeket és boldog új esztendőt kívánok, akivel esetleg nem találkoznék itt a következő egy hónapban.
(Az ülés végének időpontja: 16 óra 55 perc)








                     Rogán Antal

